A Tanács közös álláspontja

(2000. október 9.)

a demokratikus Jugoszláv Szövetségi Köztársaság támogatásáról és bizonyos korlátozó intézkedések azonnali megszüntetéséről

(2000/599/KKBP)

AZ EURÓPAI UNIÓ TANÁCSA,

tekintettel az Európai Uniót létrehozó szerződésre és különösen annak 15. cikkére,

mivel:

(1) A szerb néphez 2000. szeptember 18-án intézett üzenetében a Tanács megerősítette, hogy egy demokratikus változás gyökeresen megváltoztatná az Európai Unió politikáját a Jugoszláv Szövetségi Köztársasággal (JSZK) szemben, különösen a szankciók területén.

(2) A 2000. szeptember 24-i választásokat követően V. Kostunica úr személyében demokratikusan megválasztották a Jugoszláv Szövetségi Köztársaság új elnökét, aki letette hivatalos esküjét.

(3) 2000. október 9-én a Tanács jóváhagyta "A JSZK-ról szóló nyilatkozat"-ot, amely különösen az Európai Unió JSZK-val szembeni politikájának gyökeres felülvizsgálatát írja elő.

(4) E körülmények között a JSZK-val szembeni korlátozó intézkedéseket az Európai Unió által vállalat kötelezettségekkel összhangban meg kell szüntetni.

(5) A kőolaj és egyes kőolajtermékek szállításának és értékesítésének tilalmát azonnal meg kell szüntetni, akárcsak a JSZK és az Európai Közösség közötti kereskedelmi vagy magán repülőjáratok tilalmát.

(6) A Milosevics úr és a környezetébe tartozó személyek elleni egyedi korlátozó intézkedéseket fenn kell tartani.

(7) Érvényben marad a fegyverkivitel és a belső elnyomásra vagy terrorizmusra használható berendezések embargója.

(8) Közösségi szintű fellépésre van szükség bizonyos, az alábbiakban idézett, intézkedések végrehajtásához,

ELFOGADTA EZT A KÖZÖS ÁLLÁSPONTOT:

1. cikk

A kőolaj és egyes kőolajtermékek a Jugoszláv Szövetségi Köztársaságba (JSZK) történő szállításának és értékesítésének tilalmáról szóló, 1999. április 23-i 1999/273/KKBP közös álláspont [1] hatályát veszti.

2. cikk

A Jugoszláv Szövetségi Köztársasággal (JSZK) szembeni további korlátozó intézkedésekről szóló, 1999. május 10-i 1999/318/KKBP közös álláspont [2] 4. cikke hatályát veszti.

3. cikk

Az alábbiakban felsorolt közös álláspontokat felül kell vizsgálni, kizárólag azon korlátozó intézkedéseket fenntartására van szükség, amelyek Milosevics úr és a vele kapcsolatban álló személyek ellen irányulnak:

- az 1998. március 19-i 1998/240/KKBP közös álláspont a Jugoszláv Szövetségi Köztársasággal (JSZK) szembeni korlátozó intézkedésekről [3], az 1. és 2. cikk kivételével,

- az 1998. május 7-i 1998/326/KKBP közös álláspont a Jugoszláv Szövetségi Köztársaság (JSZK) és Szerbia kormányai külföldi pénzeszközeinek a befagyasztásáról [4],

- az 1998. június 8-i 1998/374/KKBP közös álláspont a szerbiai új beruházások megtiltásáról [5],

- az 1999. május 10-i 1999/318/KKBP közös álláspont a Jugoszláv Szövetségi Köztársasággal (JSZK) szembeni további korlátozó intézkedésekről [6].

4. cikk

Ez a közös álláspont elfogadásának napján lép hatályba.

5. cikk

Ezt a közös álláspontot a Hivatalos Lapban ki kell hirdetni [7].

Kelt Luxembourgban, 2000. október 9-én.

a Tanács részéről

az elnök

H. Védrine

[1] HL L 108., 1999.4.27., 1. o.

[2] HL L 123., 1999.5.13., 1. o.

[3] HL L 95., 1998.3.27., 1. o.

[4] HL L 143., 1998.5.14., 1. o.

[5] HL L 165., 1998.6.10., 1. o.

[6] HL L 123., 1999.5.13., 1. o.

[7] E közös álláspont angol nyelvű fordítását lásd a HL L 255., 2000.10.9., 1. o.

--------------------------------------------------